- Hindi News
- National
- क्षमताओं के साथ उज्ज्वल भविष्य की संभावनाओं को भी बढ़ाता है सही प्रशिक्षण
क्षमताओं के साथ उज्ज्वल भविष्य की संभावनाओं को भी बढ़ाता है सही प्रशिक्षण
अप्रशिक्षित इनसान न तो ठीक से अपना काम कर सकता है, न ही उससे नियोक्ता को लाभ होता है, इसलिए ऐसे लोगों को हमेशा रोजगार के संकट से जूझना पड़ता है। वहीं अगर सही प्रशिक्षण लिया जाए तो इससे आपकी क्षमताओं के साथ ही उज्ज्वल भविष्य की संभावनाएं भी बढ़ जाती हैं।
यह बात मंत्री विजय शाह ने रविवार को प्रधानमंत्री कौशल विकास योजना के तहत इंदौर में बने कौशल विकास केंद्र के औपचारिक उद्घाटन कार्यक्रम और आयोजित शिविर में कही। बिचौली मर्दाना रोड पर बढ़िया कीमा गांव में आयोजित समारोह में उन्होंने कहा- देश में प्रशिक्षित युवाओं की हर क्षेत्र में जरूरत है, लेकिन सही प्रशिक्षण नहीं मिलने से कई युवा रोजगार को लेकर परेशान हैं। प्रशिक्षित लोगों की कमी उद्योग भी महसूस कर रहे हैं। इन्हीं बातों को देखते हुए केंद्र सरकार ने इस योजना की शुरुआत की थी। उन्होंने युवाओं से आह्वान किया कि वे ज्यादा से ज्यादा इस तरह के प्रशिक्षण का लाभ लें, ताकि उनके रोजगार के अवसर बढ़ें। शासन द्वारा इस कार्य के लिए कुछ प्रमुख एजेंसियों को अधिकृत किया है। इंदौर में यह काम कर रही मोजेक नेटवर्क इंडिया प्रा.लि. के डायरेक्टर निशांत राजवैद्य और सौरभ सेठी ने बताया मोजेक द्वारा बढ़िया कीमा के साथ ही विजय नगर और आरएनटी मार्ग पर कौशल विकास केंद्र का संचालन किया जा रहा है। यहां लोगों को रिटेल, टेलीकॉम, माइनिंग, हॉस्पिटेलिटी एंड टूरिज्म, कृषि सहित अन्य क्षेत्रों के बारे में एक्सपर्ट द्वारा प्रशिक्षित किया जा रहा है। एक माह चलने वाले प्रशिक्षण के बाद शासन की एक अलग एजेंसी द्वारा प्रशिक्षणार्थियों का टेस्ट लिया जाता है, पास होने पर उन्हें सर्टिफिकेट दिए जाते हैं। साथ ही उन्हें प्लेसमेंट अवसर भी उपलब्ध करवाए जाते हैं। उन्होंने बताया यहां न तो आयु सीमा है, न ही शैक्षणिक योग्यता जरूरी है, हर वर्ग के लोगों को यहां प्रशिक्षित किया जा रहा है। कार्यक्रम में सैकड़ों युवा शामिल हुए। इस दौरान केंद्र सरकार के स्किल काउंसिल फॉर माइनिंग सेक्टर और टूरिज्म एंड हॉस्पिटेलिटी के सदस्य भी मौजूद थे।
कौशल विकास केंद्र के उद्घाटन में बोले मंत्री शाह
tgl_Latn sot_Latn hin_Deva hin_Deva hin_Deva hin_Deva bho_Deva